b'\n_START_ARTICLE_\nEnnustaminen\n_START_SECTION_\nJ\xc3\xa4rkiper\xc3\xa4inen ennustaminen\n_START_PARAGRAPH_\nTyypillisi\xc3\xa4 j\xc3\xa4rkiper\xc3\xa4isi\xc3\xa4 ennustamisen lajeja ovat s\xc3\xa4\xc3\xa4n ennustaminen ja mielipidetiedustelun suorittaminen. Ennustamisen taustalla on jokin malli tai teoria. Muita oleellisia kysymyksi\xc3\xa4 ovat ennusteen ennustettu ep\xc3\xa4varmuus ja l\xc3\xa4ht\xc3\xb6tietojen kattavuus ja luonne. Tulevaisuudentutkimus on tieteenala, jossa kartoitetaan ilmi\xc3\xb6iden mahdollisia, todenn\xc3\xa4k\xc3\xb6isi\xc3\xa4 ja toivottavia tulevaisuuksia._NEWLINE_Philip E. Tetlockin yli 20 vuotta kest\xc3\xa4neist\xc3\xa4 tutkimuksista kertovassa kirjassa "Superennustajat, Ennustamisen taito ja tiede" (Terra Cognita) politiikan ja talouden alan ennustajat jakautuivat tilastollisesti kahteen ryhm\xc3\xa4\xc3\xa4n. Toinen ei onnistunut sattumaa paremmin ja toinen onnistui hieman paremmin. _NEWLINE_Tetlockin jatkotutkimuksessa 2 800 vapaaehtoista osallistui hankkeeseen, jossa vastattiin t\xc3\xa4sm\xc3\xa4llisiin kysymyksiin kuten levi\xc3\xa4v\xc3\xa4tk\xc3\xb6 Ven\xc3\xa4j\xc3\xa4n protestit tai romahtaako kullan hinta tai nouseeko Nikkei yli 9500 pisteen. Joukosta nousi esiin 58 henkil\xc3\xb6\xc3\xa4, jotka suoriutuivat 60 prosenttia paremmin kuin muut vastaajat. Tetlockin mukaan n\xc3\xa4m\xc3\xa4 ennustajat ovat \xc3\xa4lykk\xc3\xa4it\xc3\xa4 ja monipuolisesti maailmaa seuraavia ihmisi\xc3\xa4, mutteiv\xc3\xa4t kuitenkaan huippu\xc3\xa4lykk\xc3\xa4it\xc3\xa4. Sen sijaan kyse on heid\xc3\xa4n toiminnastaan ja heid\xc3\xa4n asenteestaan. He ovat aktiivisesti kiinnostuneita asioista, jotka ovat ristiriidassa heid\xc3\xa4n maailmankuvansa kanssa - eli ovat hyvin avarakatseisia. He my\xc3\xb6s testaavat hypoteesejaan, ovat numerotaitoisia, laskevat todenn\xc3\xa4k\xc3\xb6isyyksi\xc3\xa4, toimivat ryhmiss\xc3\xa4 ja seuraavat onnistumistaan sek\xc3\xa4 ovat valmiita my\xc3\xb6nt\xc3\xa4m\xc3\xa4\xc3\xa4n virheens\xc3\xa4. "Heill\xc3\xa4 on todellinen mitattava taito arvioida, mill\xc3\xa4 todenn\xc3\xa4k\xc3\xb6isyydell\xc3\xa4 suurten panosten tapahtumat toteutuvat kolmen kuukauden, kuuden kuukauden, vuoden, tai puolentoista vuoden kuluttua\xe2\x80\x9d, Tetlock kirjoittaa. \xe2\x80\x9dEnnustustaito ei ole salaper\xc3\xa4inen, syntym\xc3\xa4ss\xc3\xa4 saatu lahja. Se syntyy erityisist\xc3\xa4 tavoista ajatella, ker\xc3\xa4t\xc3\xa4 informaatiota ja p\xc3\xa4ivitt\xc3\xa4\xc3\xa4 uskomuksia.\xe2\x80\x9d'